Solidariteit vra vir 'n moratorium op Telkom-afleggings - Solidariteit WêreldSolidariteit Wêreld
Tuis › Mediaverklarings › Solidariteit vra vir 'n moratorium op Telkom-afleggings
Solidariteit vra vir 'n moratorium op Telkom-afleggings
Solidariteit het vandag 'n skrywe aan Telkom gerig waarin versoek word dat 'n moratorium op gedwonge afleggings geplaas word. Dit volg nadat die maatskappy vakbonde in kennis gestel het dat tot 3 000 werkers afgelê kan word.
Afleggings word genoodsaak wanneer die volhoubaarheid van 'n maatskappy in gedrang is, maar hierdie afleggingsronde bedreig juis die finansiële volhoubaarheid van die maatskappy.
"'n Maatskappy kan nie meer as R100 miljoen aan sy uitvoerende span betaal en dan van 3 000 van sy werksmag ontslae raak nie. Dit is roekeloos en, gedagtig aan die arbeidsmark wat afgelegde werkers in die gesig staar, genadeloos. Telkom se uitvoerende hoof, Sipho Maseko, alleen het in die vorige finansiële jaar 'n volle R23 miljoen huis toe geneem," sê dr. Dirk Hermann, bestuurshoof van Solidariteit.
Solidariteit vra dat 'n aggressiewe heropleidingsprogram tydens die moratorium by Telkom geïmplementeer word sodat werkers met nuwe vaardighede toegerus word om te help dat Telkom in die vinnig veranderde inligtingsomgewing verder kan groei. Telkom-werkers moet saam met die maatskappy van vastelyn- na mobiele dienste beweeg.
Hermann voer aan dat die feit dat Telkom nou tot 3 000 mense wil aflê, 'n bevestiging is dat die maatskappy klaaglik misluk het in die heropleiding van sy mense sodat Telkom nog vinniger in sy groeiareas soos mobiele dienste kan ontwikkel.
"Indien 'n maatskappy nie daarin kan slaag om sy werksmag vir nuwe uitdagings op te lei nie, moet daar nie van die werkers ontslae geraak word nie, maar van die topbestuur," sê Hermann.